# Matt 21,12–16

*Til «Ettertanke» i Vårt land, 14.8.2018, av prest og avdelingsdirektør i Kirkerådet Paul Erik Wirgenes.*

**Forargelsen**

Det er en rekke tekster om Jesus og barn i evangeliene. Den vi bruker mest kalles ofte «barneevangeliet» og handler om Jesus som velsigner de små barna. På en rekke av våre døpefonter står teksten inngravert: «La de små barn komme til meg». Kunstnere lager vakre bilder av Jesus som åpner sine hender for barna. Alle smiler. Jeg liker både tekstene og bildene.

Likevel er det noe av dette som ikke blir helt sant. Går vi litt mer grundig inn i disse fortellingene ser vi at de er mer enn søte fortellinger om Jesus og barn. To ting går igjen:

Det ene er ledernes og de voksnes forargelse. Vi leser om disipler som vil hindre barna å komme til Jesus og, som i dagens tekst, ledere som forarges over barna som roper Hosianna i helligdommen. Det passer seg ikke med blinde som jubler over å ha blitt seende eller barn som løper, leker og roper med glede om Jesus. Det er lett å se hvor dumt det er å forarges over slikt. Men det er ikke bare tempelvokterne i Jerusalem som har vært blinde for de svake og for barna og iverksatt et stort spekter av utestengelsesmekanismer.

Det andre er Jesu sinne og konfrontasjon med disse lederne. Flere av de absolutt krasseste ord som Jesus sier er en konfrontasjon av de religiøse ledernes forargelse. Det er et guddommelig sinne i evangeliefortellingene over ledere som utnytter, overser, misbruker eller fører vill de utsatte og de minste. Det er særlig ledere som rammes av disse anklagene. Det er relevant å snakke om et maktkritisk perspektiv i Jesu virksomhet. Kan det ligge en særlig fristelse i rikdom og makt som lukker våre øyne for de minste?

Tekstene om barn er først og fremst kritiske tekster til voksne. Evangeliene vil åpne øynene våre så vi kan være gode ledere og foreldre i forhold til barna og andre sårbare grupper i samfunnet.

Kirkenes Verdensråd har dette året utfordret verdens kirker med overskriften: Churches’ Commitments to Children». På norsk vil det være noe sånt som «Kirkenes ansvar for barn». Oppleggene fra Kirkenes verdensråd er helt i tråd med evangelienes sterke fortellinger om Jesus og barna. Skal vi følge Jesus og unngå et guddommelig sinne trenger vi å være praktiske og konkrete i arbeidet for barn og for deres livsvilkår og rettigheter.